በቤንሻንጉል ጉሙዝ 19 ሚሊየን ኩንታል የሰብል ምርት ይጠበቃል
በዘንድሮው የመኸር ወቅት 19 ሚሊየን ኩንታል የሰብል ምርት እንደሚጠበቅ የቤኒሻንጉል ጉሙዝ ክልል ግብርና ቢሮ አስታወቀ፡፡የክልሉ ግብርና ቢሮ ምክትል ኃላፊ አቶ ኢዶሳ ጊቢሳ ለዋልታ ኢንፎርሜሽን ማዕከል እንደገለፁት ከምርት ስብሰባ በፊት በተሰሩት ግምገማዎች መሰረት ከማሽላ፣ ባቄላና ሰሊጥ ሰብሎች ከአምናው ተመሳሳይ ወቅት ጋር ሲነፃፀር የ27 በመቶ ብልጫ ያለው ምርት ይጠበቃል፡፡እንደ አቶ ኢዶሳ ገለፃ ክልሉ ከ790,000 ሄክታር በሚሆን መሬት 20 ሚሊየን ኩንታል ምርት ለመሰብሰብ አቅዷል፡፡የግብርና ቢሮው የክልሉን ምርታማነት ለማሳደግ ለአምራቾች ሥልጠናዎችን ጨምሮ ከፍተኛ እገዛ ሲያደርግ  እንደነበርና ይህም ውጤታማ እንዳደረገው ታውቋል፡፡ባለፈው ዓመት በድርቅ ተጎድቶ የነበረውን የእርሻ ቦታ አስፈላጊውን የግብርና ግብዓት በማሟላት በዚህ የመኸር ወቅት ከባለፈው ዓመት በ4.5 በመቶ የበለጠ የእርሻ መሬት በሰብል ምርት  የተሸፈነ መሆኑ ተገልጿል፡፡ባለፈው ዓመት በተከሰተው ድርቅ በአጠቃላይ 10.2 ሚሊየን የሚሆን ህዝብ ለድርቅ ተጋላጭ እንደነበረ አቶ ኢዶሳ አስታውሰው፣ በክልሉ ደግሞ 11 ወረዳዎች የድርቁ ተጋላጭ እንደነበሩም ጠቁመዋል፡፡በቤኒሻንጉል ጉሙዝ ክልል ዘንድሮ ከሚጠበቀው ምርት የ13 ሚሊየን ኩንታል ምርት ከፍጆታ አልፎ ለገበያ ይቀርባል ተብሎ የሚጠበቅ ሲሆን ከምግብ አቀነባባሪ ፋብሪካዎች ጋር የገበያ ትስስር ለመፍጠር ጥረት እየተደረገ መሆኑን ዋልታ ኢንፎርሜሽን ማዕከል ዘግቧል፡፡ትርጉም -ሰለሞን ተስፋዬ 